S-au rupt norii în a doua zi de Paște! România a fost lovită de fenomene extreme, iar unele zone ale țării au fost puternic afectate de furia naturii. Grindina și viiturile au distrus culturi întregi și au lăsat gospodăriile sub apă!
Luni, 6 mai 2024, a doua zi de Paște, s-au înregistrat ploi torențiale cu căderi de grindină în mai multe zone din țară. Imaginile groazei au fost publicate pe rețelele de socializare. O ploaie torențială de 30 de minute a afectat mai multe zone de pe Valea Prahovei. În Sinaia, pompierii au fost nevoiți să intervină de urgență. În urma ploii abundente, o parte din partea carosabilă de pe DN 1 a fost inundată, iar mașinile abia mai înaintau.
Ploile torențiale și vântul puternic au făcut prăpăd și în județul Prahova, unde viitura a năvălit peste localitatea Vâlcănești. Trei autoturisme au fost luate de ape, după ce pârâul Sărata a ieșit din matcă. Nivelul apei a crescut rapid în urma unei ploi torenţiale de doar câteva minute.
„Pe DN1 E 60, în staţiunea Sinaia, pe sectorul de drum cuprins între km 123+300 şi 123+400, s-a format o acumulare de apă pe tot spaţiul părţii carosabile şi pe acostamentul neconsolidat, aspect ce a generat îngreunarea traficului rutier în zonă, ca urmare a precipitaţiilor. La faţa locului sunt prezenţi poliţiştii care acţionează pentru fluidizarea traficului rutier şi pentru preîntâmpinarea unor evenimente rutiere”, a transmis Inspectoratul Judeţean de Poliţie Prahova.
De marți, 7 mai 2024, vremea va continua să se încălzească, iar în unele zone ale țării se vor înregistra chiar și 27 de grade Celsius.
„În ziua de duminică, de Paşte, în jumătatea estică a țării, vom avea o vreme frumoasă. În partea de vest, este posibil ca, la nivel local, să consemnăm averse, pe parcursul după-amiezii și al serii”, a spus Elena Mateescu. Maximele în ziua de Paște vor fi de 15-25 de grade, cu 22 de grade în Capitală, temperaturi de 15-18 grade vor fi pe Litoral, unde vremea va fi frumoasă. În debutul săptămânii viitoare, luni și marți, sunt prognozate 26-27 de grade Celsius în regiunile extracarpatice, „o vreme mai caldă decât în mod obișnuit”, a precizat Elena Mateescu.